Nivå Kirke
Nivå Kirke er en sognekirke, der ligger ret ensomt på højt terræn sydvest for Nivå by.
Den forholdsvis store kirkegård er omgivet af diger af kløvede kampesten med bevoksning og af teglhængte mure. Kirkegårdens hovedindgang er en køreport med et sæt fodgængerlåger mod nord. På kirkegården står der mod nordvest et ligkapel.
Nivå Kirke blev opført som erstatning for et kapel, som i slutningen af 1800-tallet blev opført som en tilbygning til Lille Nivågård.
Kirken, som ret usædvanligt er orienteret nord-syd, består af et kor med femkantet apsis, et skib og et tårn. Den er opført i 1909-1910 efter tegninger af arkitekt Kay Schrøder (1877-1949) og er i nygotisk stil.
På korets sider er der udskilt to små rum, hvoraf det vestre er præsteværelset med opgang til prædikestol, og ved tårnets sider er der halvtage med trappe til orgel og venteværelse.
Kirkens indgangsparti er gennem tårnet mod nord, som øverst har saddeltag med gavle i øst og vest. Over indgangsdøren sidder et tympanon, altså en dekorativ, halvmåneformet sten, som er udsmykket med symbolerne for alfa og omega samt indskriften ”Jeg er vejen, sandheden og livet” fra Johannesevangeliet.
Indvendigt præges kirken af, at der i skibet er loft til kip i skibet, mens koret har fladt bjælkeloft, og apsissen har et hvælvet loft. Trælofterne i skibet og koret er holdt i deres oprindelige blå farver, mens væggene og apsishvælvet er hvidkalkede.
Kirkens inventar er bemærkelsesværdigt ved, ligesom loftet, at være holdt i de oprindelige farver fra opførelsen. Særligt de blå nuancer dominerer.
Det ældste inventar er orglet, som blev overført fra det gamle bedehus i Lille Nivågård.
Det andet inventar stammer fra opførelsen, herunder alteret med det forgyldte kors, som er udført af billedhuggeren Povl Olrik (1878-1928).
Den mørkeblåmalede prædikestol er udsmykket med udskårne relieffer af evangelistsymboler, også udført af Povl Olrik.